Ya Jizọsị nọ sị ndị nsọnmazụụn a banye ụgbọ-mirin ozigbo-ozigbo fetu iyi Galili hụ,
n'ọ lala.
Ya nwẹn nọ nọdị gbashịa igunrun hụ.
Ọ gbashịagụ wẹ,
ya sụọ nọ nyinrin ugu d'e mẹ ekpere.
O ru ama ẹnyasị,
ya sụọ hụ ebẹhụ.
Ogẹn hụ,
ụgbọ-mirin hụ e jẹntegụọ ọda-ọda;
ẹbiri-mirin hụ e ti ụgbọ hụ,
e tikin ẹ azụụn,
makẹni ufere rị a gha ibe ihun a kpọha.
Ụzụtụntụn biribiri,
Jesu nọ jẹnhẹn ijẹn elu mirin Galili hụ.
Ndị nsọnmazụụn a a hụn a k'o jẹnla ijẹn elu mirin hụ,
egun nọ tụma wẹ.
Wẹ nọ sị,
“Onyẹ-mmọn rọ!”
Wẹ nọ gi egun yi oro.
Kanị,
Jizọsị nọ kuyeni wẹ oku ozigbo,
sị,
“Kwọndọn ni obi ụnụ,
mmẹ rọ;
atụlẹ ni egun.”
Pita nọ sị a,
“Di-nwọnni-ẹnyi,
omẹni ịyụ rọ,
sị m bịa d'e kunrun i elu mirin ebẹhụ.”
Jesu nọ sị a,
“Bịa nwan.”
Ya Pita nọ gha imẹ ụgbọ-mirin hụ pụha,
jẹnmẹ ijẹn elu mirin,
burukọ Jizọsị.
Kanị ogẹn Pita gi lemẹ okẹn ufere hụ,
egun nọ bịa a,
ọ nọ rubanma imẹ mirin.
Ya ọ nọ yi,
“Di-nwọnni-ẹnyi,
zụọpụha m!”
Jizọsị nọ tịnpụ ẹka ozigbo kwọndọn ẹ,
sị,
“Onyẹ okukwe nta!
Kị nwọnni obi-ẹbụọ?”
Ogẹn wẹ gi banye ụgbọ-mirin hụ,
okẹn ufere hụ nọ kpọbehi.
Ndị hụn rị imẹ ụgbọ-mirin hụ nọ gbun'ẹ osekpu,
sị,
“Ezioku-ezioku,
ịyụ wụ Nwa Osolobuẹ.”
Ogẹn wẹ gi fetugụ mirin,
wẹ nọ pụha obodo Gẹnẹsarẹtị.
Ogẹn ndị obodo hụ gi marịn nị Jesu rọ,
wẹ nọ zi ozi ghagbarị ẹgbẹrẹ hụ ile,
wẹhẹsọnmẹn'ẹ ndị ile emu rị a kụ.
Wẹ nọ rịọ a nị wẹ mẹtụdẹ ntịn ẹwuru ẹ ẹka;
ndị ile mẹtụn'a nọ dịnhịn.